MVP บวก 5 วัน พุ่ง 29% รับจีนเปิดเมือง หนุนงานอีเวนต์บูม จับตาปี 66 “เทิร์นอะราวน์”
MVP บวก 5 วัน พุ่ง 29% รับจีนเปิดประเทศ หนุนงานอีเวนต์บูม จับตาปีหน้า “เทิร์นอะราวน์” โดย ณ เวลา 10:52 น. ราคาอยู่ที่ระดับ 2.82 บาท บวก 0.58 บาท หรือ 25.89%
MVP บวก 5 วัน พุ่ง 29% รับจีนเปิดประเทศ หนุนงานอีเวนต์บูม จับตาปีหน้า “เทิร์นอะราวน์”
28 ธ.ค. 2565

ผู้สื่อข่าวรายงานว่า วันนี้(28 ธ.ค.65) ราคาหุ้นบริษัท เอ็ม วิชั่น จำกัด (มหาชน) หรือ MVP ณ เวลา 10:52 น. อยู่ที่ระดับ 2.82 บาท บวก 0.58 บาท หรือ 25.89% ราคาสูงสุด 2.88 บาท ราคาต่ำสุด 2.24 บาท ด้วยมูลค่าซื้อขาย 71.59 ล้านบาท

โดยราคาหุ้นปรับตัวขึ้นแรง 5 วันติด โดยนับตั้งแต่หุ้นยืนที่ระดับ 2 บาท เมื่อวันที่ 21 ธ.ค.65 จนถึงล่าสุดหุ้นปรับตัวขึ้นแล้ว 29% เนื่องจากนักลงทุนเข้ามาซื้อเก็งกำไร แนวโน้มผลประกอบการปี 66 จะกลับมามีกำไร(เทิร์นอะราวด์) เนื่องจากเศรษฐกิจในประเทศฟื้นตัวรับเปิดประเทศ ขณะเดียวกันล่าสุดจีนเตรียมเปิดประเทศในเดือน ม.ค.66 คาดจะเป็นแรงหนุนให้ธุรกิจงานอีเวนต์ และธุรกิจงานโฆษณาและเอเจนซี่สื่อออนไลน์ได้ประโยชน์
สำหรับบริษัทมีประสบการณ์ในการจัดงานขนาดใหญ่ในประเทศมากมาย อาทิ Thailand Mobile EXPO และงานวิ่งอย่าง Samsung Galaxy 10K Thailand Championship, จอมบึงมาราธอน, เขาประทับช้างเทรล เป็นต้น นอกจากนี้ธุรกิจรถบ้านคาดว่าจะกลับมาสดใส โดยในช่วงที่ผ่านมาบริษัทได้นำรถบ้านให้บริการ อาทิ งาน Big Mountain Music Festival เป็นต้น

สำหรับ MVP ซึ่งประกอบธุรกิจ อาทิ 1. ธุรกิจการจัดงาน 2. ธุรกิจงานโฆษณาและเอเจนซี่สื่อออนไลน์และผู้ทรงอิทธิพล 3. ธุรกิจพาณิชย์และอื่นๆ 
ด้านบริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์วันนี้(28 ธ.ค.65) ว่า กลุ่มท่องเที่ยว(Tourism) หลังจีนมีนโยบายเปิดประเทศ เริ่มเห็นการ Upgrade เป้านักท่องเที่ยว โดยกระทรวงท่องเที่ยว ปรับเพิ่มเป้านักท่องเที่ยวต่างชาติปี 66 จาก 20 เป็น 25 ล้านคน (Nomura เป้าเดิมคาดกรอบบน 28 ล้านคน แต่ยังมีโอกาสปรับเพิ่มเช่นกัน)